FI Euroopan unionin virallinen lehti CE 78/314

(2004/C 78 E/0315)

KIRJALLINEN KYSYMYS P-3696/03

esittäjä(t): Anna Karamanou (PSE) komissiolle

(3. joulukuuta 2003)

Aihe: Naisten ja miesten tasapuolinen osallistuminen päätöksentekoprosessiin

2. joulukuuta 1996 antamassaan suosituksessa 96/694/EY (1) neuvosto kehotti komissiota antamaan (muun muassa) parlamentille kertomuksen siitä, miten se on pannut täytäntöön toimintasuunnitelman, ”jonka tavoitteena on naisten ja miesten tasapuolinen osallistuminen päätöksentekoprosessiin kussakin Euroopan yhteisöjen toimielimessä. laitoksessa ja hajautetussa elimessä”, ensimmäisen kerran kolmen vuoden kuluttua suosituksen hyväksymisestä, ja sen jälkeen vuosittain. Tähän mennessä vain yksi edellä mainittu raportti on toimitettu Euroopan parlamentille, ja se tapahtui vuonna 2000.

Koska komissio aikoo antaa vuosikertomukset, jotka sen olisi pitänyt antaa vuoden 2000 jälkeen? Onko kyselyt lähetetty jäsenvaltioille (ja suosituksen alaisille valtioille ja instituutioille) tietojen keräämistä ja suositusten täytäntöönpanossa saavutetun edistyksen arvioimista varten? Miksi komissio ei ole täyttänyt neuvoston suosituksen mukaista velvollisuuttaan?

Anna Diamantopouloun komission puolesta antama vastaus

(27. tammikuuta 2004)

Komissio pitää naisten ja miesten tasapuolista osallistumista päätöksentekoon erittäin tärkeänä.

Naisten ja miesten tasapuolisesta osallistumisesta päätöksentekoon annettua neuvoston suositusta 96/694/EY seurasi komission kertomus vuonna 2000. Kertomuksessa todettiin, että vuodesta 1996 lähtien sovelletuilla politiikoilla on yleisesti ottaen ollut myönteisiä vaikutuksia. Alkuperäiset odotukset eivät kuitenkaan ole täyttyneet ja seurantaa onkin lisätty.

Komissio on seurannut päätöksentekoon liittyvää sukupuolten tasa-arvon toteutumista naisten ja miesten yhtäläisiä mahdollisuuksia koskevissa vuosikertomuksissaan. Vuoden 2000 jälkeen laadituissa kertomuksissa on esitetty tilannetta koskevia tietoja ja kuvattu jäsenvaltioiden lainsäädännön kehityssuuntauksia poliittiseen päätöksentekoon liittyvän sukupuolten tasa-arvon toteutumisen osalta.

Ministerineuvosto on vuoden 1999 jälkeen hyväksynyt päätöslauselmat indikaattoreista, joilla seurataan Pekingin toimintaohjelmaan liittyvillä politiikan alueilla tapahtunutta edistymistä. Naisten osuutta taloudellisessa päätöksenteossa kuvaavat indikaattorit ja tilastotiedot hyväksyttiin neuvoston kokouksessa 1. joulukuuta 2003.

Komissio perusti naisten ja miesten yhtäläisiä mahdollisuuksia koskevan neljännen toimintaohjelman puitteissa ”eurooppalaisen tietokannan naisten osallistumisesta päätöksentekoon”. Naisten ja miesten tasapuolinen osallistuminen päätöksentekoon kaikilla elämän alueilla oli yksi viidennen toimintaohjelman puitteissa rahoitettavien toimien keskeinen aihepiiri. Komissio aikoo rahoittaa noin 20 kansainvälistä hanketta, joiden avulla pyritään edistämään naisten osallistumista päätöksentekoon.

Näitä eri aloitteita koskevan analyysin perusteella komissio on päättänyt perustaa tietokannan ”naiset ja miehet päätöksenteossa”. Tietokanta on sekä lähestymistavaltaan että aiheeltaan edistyksellinen. Eri toimijoilta kerättyihin tietoihin perustuva tietokanta tulee tarjoamaan päivitettyä tietoa poliittiseen, julkiseen, oikeudelliseen, yhteiskunnalliseen ja taloudelliseen päätöksentekoon liittyvästä sukupuolten tasa-arvon toteutumisesta ja siinä saavutetusta edistymisestä.

(1) EYVL L 319, 10.12.1996, s. 11.